text: 60 arbejdspladser forsvinder i Padborg
  18 april 2011 kl. 12.48
  Omkring 60 medarbejdere mister jobbet på Rose Poultrys kyllinge-slagteri i Padborg, som til sommer stopper slagtningerne.
  Danmarks største kyllinge-slagteri Rose Poultry, stopper slagtningerne i Padborg. Det betyder, at omkring 60 ansatte i produktionen og administrationen fra midten juni må se sig om efter nyt job.
  Medarbejderne i Padborg blev orienteret kl. 14 mandag.
  Det oplyser produktionsdirektør Michael Jørgensen, Rose Poultry, til TV SYD.
  Beslutningen om at lukke produktionen ned skyldes, at slagteriet i de senere år har haft svært ved at skaffe kyllinger til slagteriet.
  Mange kyllinge-producenter er stoppet eller har valgt at flytte produktionen til udlandet.
  Hvor Rose Poultry årligt tidligere slagtede 75 millioner kyllinger, er tallet nu nede på 63 millioner i alt i Danmark.
  De 18 ansatte på slagteriets pakkeri i Padborg bliver ikke berørt af lukningen. Derudover øger Rose slagte-kapaciteten på slagterierne i Vinderup og Skovsgård.
  